Die VN se Voedsel- en Landbou-organisasie, die FAO, het pas bekend gemaak dat sy berekenings van die aantal mense in die wêreld wat honger ly, die afgelope 20 jaar foutief was. Boonop dui die nuwe syfers daarop dat die getal afgeneem het.
Zimbabwe kry nou jaar vir jaar internasionale voedselhulp. Die FAO koop die mielies by Zambië aan, waar ‘n groot deel geproduseer word deur boere wie se grond in Zimbabwe deur Mugabe en sy grondstropers gegryp is. Om die etikette wat dit aan die lig bring te verwyder, verander niks aan die feite nie.
Suid-Afrika kan egter nie al te lekker net die vinger wys nie. Suid-Afrika voer normaalweg sowat die helfte van sy koring in. Danksy, onder meer die landswye stakings, is die rand verswak en betaal die land nou meer vir die ingevoerde koring.